ราคาที่ดินลดฮวบน้ำท่วมแผลงฤทธิ์
พิษน้ำท่วมส่งผลให้ราคาที่ดินราคาตกฮวบ เดินหน้าประกาศบัญชีราคาประเมินที่ดินให้ทัน 1 ม.ค.ปีหน้า
30 ต.ค. 2565

พิษน้ำท่วมส่งผลให้ราคาที่ดินราคาตกฮวบ เดินหน้าประกาศบัญชีราคาประเมินที่ดินให้ทัน 1 ม.ค.ปีหน้า
นายนริศ ชัยสูตร อธิบดีกรมธนารักษ์ เปิดเผยว่า ราคาประเมินที่ดินในพื้นที่โดนน้ำท่วมจะลดลง เนื่องจากประชาชนจะมีการเสนอขายเป็นจำนวนมากเพื่อย้ายไปอยู่ที่อื่นที่น้ำไม่ท่วม
อธิบดีกรมธนารักษ์ กล่าวว่า หากหลังน้ำท่วมมีการสร้างระบบป้องกันที่ดี มีการพัฒนาระบบการขนส่ง ก็อาจจะทำให้ราคาที่ดินสูงขึ้นกว่าเดิมได้ ทั้งนี้ ตัวอย่างที่เห็นได้ เช่น ที่ดินแถวบางบัวทองถูกน้ำท่วมหนัก แต่ก็จะมีรถไฟฟ้าเดินทางสะดวก และเชื่อว่าจะมีการฟื้นฟูและทำระบบป้องกันน้ำท่วมขนานใหญ่ ซึ่งจะทำให้บริเวณดังกล่าวมีสภาพเป็นเมืองใหม่ ซึ่งจะมีผลต่อราคาที่ดินไม่มากก็น้อย
อย่างไรก็ดี ตามที่จะมีการประกาศบัญชีราคาประเมินทุนทรัพย์ที่ดินและโรงเรือนสิ่งปลูกสร้างเพื่อใช้ในการเรียกเก็บค่าธรรมเนียมในการจดทะเบียนสิทธิและนิติกรรมรอบบัญชีปี 2555-2558 ซึ่งจะประกาศใช้ในวันที่ 1 ม.ค. 2555 นั้น แม้ว่าจะประสบปัญหาอุทกภัยที่เป็นอุปสรรคในการทำงานของเจ้าหน้าที่และคณะกรรมการ แต่กรมธนารักษ์ก็ได้พยายามดำเนินการทุกอย่างเพื่อจัดทำบัญชีประเมินให้พร้อมที่จะประกาศใช้ให้ทันตามกำหนดดังกล่าว
นายนริศ กล่าวว่า ราคาประเมินทุนทรัพย์ที่จะประกาศใช้ใหม่นี้ได้ใช้ข้อมูลราคาซื้อขายที่ได้มีการจดทะเบียน ณ สำนักงานที่ดินในช่วง 3 ปีที่ผ่านมา ซึ่งราคาประเมินที่กำหนดใหม่นี้สะท้อนราคาที่มีการซื้อขายกันอย่างเป็นธรรม ส่วนภาวะวิกฤตอุทกภัยที่เกิดขึ้นในขณะนี้น่าจะยังไม่มีผลต่อราคาประเมินที่ได้ดำเนินการไว้แล้วเนื่องจากยังไม่มีข้อมูลอ้างอิง
“หากในระหว่างปีบัญชีราคาประเมินทุนทรัพย์ฯ 2555-2558 ปรากฏข้อเท็จจริงว่าราคาที่ดินลดลงอย่างมีนัยสำคัญ กรมธนารักษ์สามารถที่จะปรับราคาประเมินให้สอดคล้องกับข้อเท็จจริงได้โดยไม่ต้องรอให้ครบ 4 ปี” นายนริศ กล่าว
ทั้งนี้ ราคาที่ดินที่กรมธนารักษ์ได้ประเมินพบว่าในพื้นที่กรุงเทพฯ มีการเปลี่ยนแปลงสูงสุด 40% ได้แก่ เขตพระโขนง คลองเตย บางนา วัฒนา เนื่องจากเป็นพื้นที่ที่จะมีแนวเส้นทางของรถไฟฟ้าตัดผ่าน ขณะที่พื้นที่ในเขตจอมทอง บางบอน และบางขุนเทียน ราคาประเมินที่ดินเพิ่มขึ้น 30% เพราะอสังหาริมทรัพย์ขยายไปในเขตชานเมืองเพิ่มขึ้น แต่โดยเฉลี่ยแล้วราคาที่ดินในกรุงเทพฯ ปรับเพิ่มขึ้น 26.50% ยกเว้นบริเวณใกล้สถานีรถไฟฟ้าราคาประเมินเพิ่มขึ้นเฉลี่ย 50% พื้นที่ต่างจังหวัดที่ปรับตัวเพิ่มมากที่สุด คือ ภูเก็ต ประจวบคีรีขันธ์ โดยเฉพาะ อ.หัวหิน แต่เฉลี่ยแล้วราคาเพิ่มขึ้น 16.70%